Ѽбг҃оѡсвяще́нный и равноапс̑льный ст҃и́телю хрс̑то́въ стефа́не, но́вый бг҃овѣ́дѣнія проповѣ́дниче и просвѣти́телю великопе́рмскихъ во ідѡлопокло́нствѣ жи́вшихъ люде́й, ко и́стинному єѵг̑льскому свѣ́ту путеводи́телю, па́стырю до́брый и учи́телю прему́дрый, дх҃а ст҃а́гѡ сосу́де избра́нный, хрс̑топодража́тельный къ нбс̑ному сіѡ́ну наста́вниче и руководи́телю, ѡ́бразе бл҃гонра́вія всѣ̂мъ бл҃гоче́стнѡ жи́ти жела́ющымъ, бл҃гоиску́сный мы́сленнагѡ корабля̀, чрезъ̑ мо́ре мі́ра сегѡ̀ къ нбс̑ному приста́нищу пла́вающагѡ, прави́телю, ди́вный во іера́рсѣхъ, увѣнча́нный бж҃е́ственною бл҃года́тію, всерѡссі́йскій свѣти́льниче, вели́кій чудотво́рче и моли́твенниче те́плый! тебѣ̀, во умиле́ніи ду́шъ и сокруше́ніи серде́цъ на́шихъ, мы̀ ѡкая́нніи и грѣ́шніи бл҃гонаде́жнѡ притека́емъ, и предъ̑ чудотво́рнымъ твои́мъ гро́бомъ, въ не́мже ст҃ы̂я мо́щи твоя̂ почива́ютъ , вопіе́мъ, прося́ще смире́нніи по́мощи твоея̀ и те́плагѡ ко пребл҃го́му бг҃у хода́тайства, да твои́ми бг҃опрія́тными мл҃твами испро́сиши на́мъ ѿ негѡ̀ чл҃вѣколю́бную млс̑ть, ѡставле́ніе мно́гихъ на́шихъ согрѣше́ній, душа́мъ и тѣлесє́мъ здра́віе со сп҃се́ніемъ:да бл҃говоли́тъ же гдс̑ь твои́ми мл҃твами безбѣ́днѡ въ мі́рѣ се́мъ ходи́ти на́мъ до сконча́нія житія̀ на́шегѡ, во вре́мя же разлуче́нія на́шегѡ ѿ жи́зни сея̀ ду́хъ на́шъ а́гг҃лы свои́ми ст҃ы́ми въ покая́ніи и ми́рѣ ми́лостивнѡ да пріи́метъ, я́кѡ да ѿ мра́чныхъ и ѕлокова́рныхъ и лю́тыхъ духѡ́въ де́монскихъ на возду́сѣ проше́дше невозбра́ннѡ, къ нему̀ непосты́днѡ предста́немъ, и поклони́мся, и безсме́ртныя и бл҃же́нныя жи́зни сподо́бимся со всѣ́ми ст҃ы́ми во вѣ́ки вѣкѡ́въ